продукти. С оглед на наблюдавания темп и тенденцията на използването на тарифните квоти след изтичане на повече от три тримесечия от периода и при преобладаващата икономическа конюнктура на забавяне на растежа, описана в раздел 3.1 по-горе, Комисията счита за малко вероятно използването на тарифните квоти да се ускори през оставащата част от последното тримесечие. Напротив, последните тенденции при вноса и прогнози по отношение на търсенето показват, че до края на периода, т.е. 30 юни 2020 г., темпът на вноса може да спадне още повече. Освен това, както е посочено в съображение 15 от първия регламент за преглед, през първата година от прилагането на мерките, когато положението на пазара бе по-стабилно и търсенето бе устойчиво в сравнение с настоящата ситуация, около 3,2 милиона тона от безмитните тарифни квоти са останали неизползвани (22).
 (32)
 В този контекст Комисията счита, че равнищата на действащите тарифни квоти не са довели до неоправдано ограничаване на търговските потоци през втората година от прилагането на мерките, а са дали възможност да се реализира равнище на внос, съизмеримо с нуждите на пазара на Съюза.
 (33)
 В отговор на исканията за увеличаване на равнищата на тарифните квоти Комисията отбелязва, че изявленията на заинтересованите страни не показват, че търсенето на пазара на стомана в Съюза би нараснало по такъв начин, че съществуващите тарифни квоти да доведат до недостиг на доставки на пазара. Напротив, както е описано подробно в раздел 3.1, тенденцията по-скоро е в обратната посока. На последно място, Комисията отбелязва също така, че референтният период, използван за изчисляване на тарифните квоти, представлява един от стълбовете при изготвянето на мерките, въведени ab initio с регламента за окончателните мерки, и че обхватът на прегледа не включва същественото изменение на основната структура на мерките. По-скоро целта му е да се прецени дали са необходими конкретни корекции на управлението на тарифните квоти. Поради това Комисията отхвърля посочените искания.
 (34)
 Независимо от горепосоченото, Комисията счита за необходимо да въведе редица корекции и подобрения в управлението на тарифните квоти, за да ги адаптира към развитието на пазара и да гарантира по-добре функционирането на защитните мерки. Тези корекции са както хоризонтални по своя характер, така и специфични за определени категории продукти.
 3.2.1. Хоризонтално коригиране: управление на всички конкретни за всяка държава квоти на тримесечна основа
 (35)
 Разследването в рамките на прегледа показа, че през втората година от прилагането на мерките няколко държави износителки продължават да имат много агресивно поведение при износа по отношение на редица категории продукти. Тези държави са изчерпали няколко (или повечето) от годишните си конкретно определени за тях квоти с необичайна бързина (в някои случаи още в рамките на няколко месеца след началото на периода). Една годишна конкретна за дадена държава квота дори бе изчерпана още на първия ден от втората година от прилагането на мерките.
 (36)
 Това поведение създава в тези категории продукти положение, при което през доста ранен етап от годишния период се концентрира несъразмерно силен приток на внос. Този приток впоследствие е забавил темпото си до началото на последното тримесечие на периода, когато отново се появява нов пик на вноса,